এবার নির্বাচন কমিশনের নজরদারির বৃত্তে ঢুকে পড়ল ক্লাবগুলিও। বিরোধীরা আগেই অভিযোগ তুলেছে যে, খয়রাতি পাওয়া ক্লাবগুলিকে ভোটের কাজে ব্যবহার করতে পারে শাসকদল। সেই প্রেক্ষিতে আগামিকাল, শনিবারের ভোটের আগে কমিশনের এমন নির্দেশকে ‘তাৎপর্যপূর্ণ’ বলেই মনে করছেন প্রশাসনের একাংশ। 
বৃহস্পতিবার কমিশনের তরফে নতুন যে নির্দেশিকা জারি করা হয়েছে, তাতে ক্লাবগুলির উপর বাড়তি নজর দেওয়ার নির্দেশ দেওয়া হয়েছে। নির্দেশিকায় বলা হয়েছে, বেশ কয়েকটি ক্লাবের উপর নজরদারি চালাচ্ছেন নিরাপত্তারক্ষীরা। শুধু দিনের বেলায় নয়, রাতেও সেই ক্লাবগুলির উপর চলছে নজরদারি। কমিশনের কাছে খবর, ওই ক্লাবগুলিতে বহিরাগতেরা জড়ো হচ্ছে। তারা ভোটারদের হুমকি দিতে পারে। 
গত ১৪ এপ্রিল মুখ্য নির্বাচন কমিশনার নসীম জৈদীর নেতৃত্বে কমিশনের ফুলবেঞ্চ রাজ্যে ভোটপ্রস্তুতি খতিয়ে দেখে গিয়েছে। সেইদিন বিরোধীরা জৈদীর কাছে একাধিক অভিযোগ জানিয়েছিলেন। তার মধ্যে অন্যতম ছিল ক্লাবগুলিকে কেন্দ্র করে। বিরোধীদের বক্তব্য ছিল, গত কয়েকবছর ধরে মুখ্যমন্ত্রী মমতা বন্দ্যোপাধ্যায় ক্রীড়া দফতরের মাধ্যমে ক্লাবগুলিকে দেদার টাকা দিয়েছেন। তাই তাদের মাধ্যমে ভোটারদের প্রভাবিত করতে পারে শাসকদল। প্রশাসন এবং বিরোধীদের একাংশের অনুমান, এই ক্লাবগুলির গতিবিধিই নজরবন্দি রাখতে চাইছে কমিশন। 
ইতিমধ্যেই এলাকাভিত্তিকভাবে দুষ্কৃতীদের চিহ্নিত করার নির্দেশ প্রশাসনিক কর্তা এবং নির্বাচনের সঙ্গে যুক্ত আধিকারিকদের দিয়েছে কমিশন। বলা হয়েছে, দুষ্কৃতীদের বিরুদ্ধে কঠোরতম পদক্ষেপ করতে হবে। যাতে তারা কোনওভাবে ভোটারদের প্রভাবিত করতে না পারে। প্রসঙ্গত, কমিশনের পরিভাষায় ‘উপদ্রুত’ বলে পরিচিত এলাকার সংখ্যা দক্ষিণ ২৪ পরগনায় প্রায় ২,৭০০, কলকাতায় ১,৬০০ এবং হুগলিতে এক হাজার (শনিবার এই তিন জেলায় ভোট রয়েছে)। তিন জেলায় নতুন করে জারি হওয়া জামিন অযোগ্য গ্রেফতারি পরোয়ানার সংখ্যা যথাক্রমে সাড়ে ছ’হাজার, দু’হাজার এবং ২,৩০০। 
জেলে থাকা দুষ্কৃতীদের উপরেও নজর রাখতে নির্দেশ দিয়েছে কমিশন। বিভিন্ন এলাকায় যাতে বহিরাগত এবং বাইক বাহিনীর উপস্থিতি না থাকে, তা নিশ্চিত করতে বলা হয়েছে। নাকাবন্দি এলাকার সংখ্যাও বাড়ানোর পরামর্শ দিয়েছে কমিশন। 
আগামী পর্যায়ের ভোটে রেকর্ড সংখ্যায় কেন্দ্রীয় বাহিনী এবং পুলি‌শ মোতায়েনের সিদ্ধান্ত নেওয়া হয়েছে। দক্ষিণ ২৪ পরগনার ৩১টি আসনে ৩৩৩ কোম্পানি কেন্দ্রীয় বাহিনীর সঙ্গে থাকবে প্রায় সাড়ে ১১ হাজার রাজ্য পুলিশ। কলকাতা দক্ষিণের চারটি আসনের ক্ষেত্রে ১০৯ কোম্পানি বাহিনীর সঙ্গে থাকবে ছ’হাজার রাজ্য পুলিশ। হুগলির ১৮টি আসনের জন্য ২৩৮ কোম্পানি বাহিনীর সঙ্গে সাড়ে আট হাজার রাজ্য পুলিশ থাকবে। 
statecarousel